Opsparingskonto
Med virkning fra 1. april 2025 får du som noget helt nyt mulighed for at få noget af pensionsbidraget indbetalt på en såkaldt Opsparingskonto. Opsparingskontoen er en særlig konto i det pensionsselskab, som din pension i forvejen indbetales til. Opsparingskontoen er tænkt til, at du kan spare op til pauser i arbejdslivet. Det kan for eksempel være til orlovsperioder uden løn i forbindelse med længerevarende efteruddannelse eller til pauser mellem to jobs. Eller med andre ord at skabe fleksibilitet i dit arbejdsliv. Der er ikke på forhånd lagt begrænsninger for, hvad du vil kunne hæve pengene til. Det, du kan vælge at få indbetalt til opsparingskontoen, er den del af pensionsbidraget, som ligger over 15 %. Det vil sige den del, som du også kan vælge (helt eller delvist) at få udbetalt som løn. Du vælger helt selv, om du ønsker penge indbetalt til opsparingskontoen. Vil du gerne det, skal du fortælle din arbejdsgiver, at du vil benytte muligheden (og hvor meget af den valgfrie indbetaling til pension, du ønsker indbetalt). Et valg gælder som minimum for et år ad gangen. Så sørger din arbejdsgiver for indbetalingen (efter fratræk af skat). Når du vil have penge udbetalt, skal du kontakte pensionsselskabet.